Dunaszekcső község képviselő-testülete
3/1996.

Jegyzőkönyv

Készült a Dunaszekcső Községi Önkormányzat Képviselő-testülete 1996. március 13-án megtartott üléséről.

Jelen vannak: Hegedűs György polgármester

Draskovits Pál

Faller János

Galambosi László

Guzsván Lajosné

Harsányi János

Hetényi Ádám

Schmidt József

Dr. Schmidt József

Szödényi István

Tóth András képviselők

Pest Éva jegyző 

Elmer István Dunafalva község polgármestere és Vágóné Szemelácz Mária a Duna-Rév Kft. képviselői az első napirendi ponthoz

Gyuricza József napirend előtti megemlékezéséhez

Szökőcs Béla a második napirendhez

Hegedűs György polgármester üdvözli a megjelenteket, megállapítja, hogy az ülés határozatképes, mert a 11 megválasztott képviselő hiánytalanul megjelent.

Az ülést megnyitja és javaslatot tesz a napirendi pontokra, melyet a testület vita nélkül elfogad.

Napirend előtt megemlékezést tart Gyuricza József

1.) A Rév-ház további hasznosítása

Előadó: Hegedűs György polgármester

2.) A „Dunaszekcsőért” emlékplakett tervezetének véleményezése

Előadó: Hegedűs György polgármester

3.) Lejárt határidejű határozatok, két ülés között történt fontosabb események

Előadó: Hegedűs György polgármester

4.) Az étkezési nyersanyagnormák és a szemétszállítási díj önkormányzati rendeletbe foglalása

Előadó: Pest Éva jegyző 

5.) Az 1996. évi ülésterv elfogadása

Előadó: Hegedűs György polgármester

6.) A március 15-én ültetendő emlékfa helyének kijelölése

Előadó: Hegedűs György polgármester

Napirend előtt Gyuricza József dunaszekcsői lakos megemlékezik a 40 évvel ezelőtt történtekről:

„Negyven éve történt, amiért a harangok ma 1996. március 13-án délben szóltak. 1956. március 13-án 12 órakor a Duna Szekcső térségben 14 helyen átszakította a gátat. 1010 cm-rel tetőzött az ár. Az árvíz nyomán 144 lakóház sérült meg, ebből 36 teljesen összeomlott. Egy hónapig a szigeti oldalról 1400 menekült tartózkodott Szekcsőn. Naponta 800 fő a község által felállított népi konyhán kapott meleg ételt. Több száz állat elpusztult. Az anyagi kár Szekcsőn az akkori árakon számítva 150 millió forint volt. Én az árvízvédelmi bizottságban mint szállítási és kárelhárító szervezési felelős vettem részt. Először a védekezési, később a helyreállítási majd pedig a károsultak részére érkező külföldi és belföldi építőanyagok valamint a segélyek raktárba juttatásáért voltam megbízva. Közvetlen felettesem az árvízvédelmi és kárelhárítási, újjáépítési kormánybiztos volt. A fenti adatokon kívül a segélyek elosztásában nem vettem részt. Ott a néhai Kalikin Ferenc, id. Vörös József valamint Dunafalva részéről Szemelácz Ferenc és Sebők József döntöttek, mint jogosultság elbírálók és elosztók. Annak idején jómagam sem hittem abban, hogy oly hamar, szinte kettő éven belül újjá épülnek az összedőlt otthonok és újból virágzik a régi élet. De azért felejteni sohasem tudom az átélt katasztrófát. S azt sem, ami a legnagyobb élmény volt számára, amikor átadtuk az első újjáépült otthon kulcsát. 
Röviden az akkor érkezett segítségről, segélyekről. Az amerikai néptől érkezett 1956. május 20-tól augusztus 1-ig: 2800 db takaró és ugyanennyi paplan, 260 bála ruhanemű, 2800 q kukorica, 2200 q búza, 240 q étkezési bab, 160 q tartósított vaj, 2,8 millió kisméretű tégla, 15000 q cement, 300.000 db cserép, 340 m3 épületfa.

A tégláról megjegyzem az első szállítmány Romániából érkezett hajón. Nem vettük át, mert olyan selejtes volt. Utána Bulgáriából első osztályút kaptunk. 

Ezen adományok 1/3 részét kapta Szekcső, 2/3-át Dunafalva.

Saját, tehát a magyar honfitársainktól és egyéb országokból érkezett adományokról nem tudok semmit, mert azok pénzbeniek voltak és az nem az én feladatkörömhöz tartozott. 

Ezzel a megemlékezésemet befejeztem. Kérem a tisztelt elöljáróságot, hogy most 1 perces néma felállással adózzunk az árvíz ismert és ismeretlen áldozatainak.



Taliga Dezsőné



Martina Józsefné Bréndó Molnár Mária



Horváth János honvéd szakaszvezető

és még több kiskatona az itt lévő 12.000 közül, akiknek száma és neve ismeretlen.

Köszönöm, hogy meghallgattak.”

A jelenlevők 1 perces néma felállással adóztak az árvíz áldozatainak. A polgármester megköszönte a megemlékezést.

Napirend tárgyalása

1. napirendi pont: Hegedűs György polgármester elmondja, hogy még az elmúlt ülésen átadta az írásbeli kérelmet a testület tagjainak. ( A jegyzőkönyv melléklete.)

Vágóné Szemelácz Mária: Szóbeli kiegészítését kérdéssel kezdi. Kivonulhat-e Dunaszekcső a Rév közlekedésből egyszer és mindenkorra? – hogy érzi ezt a képviselő-testület. Teljesen függetlenítik-e magukat a RÉV közlekedéstől?

A bérelni kívánt épülettel menetközben sok problémájuk akadt:

- nem tudják, hogy hol van a szennyvíz tároló,

- nem tudják, hogy a gázkonvektorok bekötése szabályos-e, megfelelő-e a kémény

- a telefon tulajdonosa a RÉV, bármikor leszerelhetik

- a közvilágítási lámpa a volt RÉV-váróból kapja az energiát, a 3 fázist a kisváróból használják.

Fényképeken bemutatja az épület jelenlegi állapotát, a Kft. véleménye szerint így nem használható. Úgy érzik, hogy nem tisztítottak a fenti dolgok, az előző adás-vétel során a felek figyelmét több minden elkerülte.

Hegedűs György: Dunaszekcsőnek nem szabad kivonulnia a dunai átkelésből. Mindig is tudták, hogy a RÉV-nek működnie kell, még akkor is amikor a vállalat vagyonának felosztására került sor. Az épületnél ezért kötötték ki az elővásárlási jogot, és ezért is éltek azzal, méghozzá gyorsítottan. Nem lehet úgy kezelni, hogy nem akarjuk, a megoldásról kell beszélni. A hibák akkor is megvoltak, amikor eladásra került sor, de a volt tulajdonos felújította, és ettől értékesebb lett az épület. 
Vágóné: Nagyon magas a fenntartási kiadás. A dolgozók használják az egész épületet: a konyhát, a fürdőszobát, a helyiségeket. De a jelenlegi állapota nagyon rossz, fel kell újítani: fürdőt csempézni, konyhát kialakítani, a zárakat az ajtókon lecserélni. Jelentős megterhelés a fűtés. Kérésük az lenne, hogy felújítják az épületet, havonta abban az összegben, amely a bérleti díj lenne, és nem fizetnének bérleti díjat addig. Szükségük lenne az átalakításra a Kft. további átalakulási folyamatához. Büfét szeretnének például kialakítani, de még sört sem árulhatnak. A RÉV átkelést fejleszteni akarják, nem szinten tartani. 

Szeretnék, ha a jelenlegi állapotról jegyzőkönyv készülne, és akkor is amikor kész lesz.

Tóth András: Az első kérdés felvetése hangulatkeltő. Az önkormányzat soha nem mondta, hogy kivonul. Az elhangzottak szerint az épület alkalmatlan a tevékenység ellátásához, ki állapította ezt meg.

Ez az önkormányzat hozzájárul az átkeléshez azzal is, hogy bérbe adja a szükséges épületet. 
Biztos, hogy fontosak a kérdések, de azt kell megállapítanunk, hogy mennyiért adjuk bérbe. Javaslata havi 50.000 Ft.

Harsányi János: Vágóné ajánlata 20.000 Ft volt. Számolt-e avval, hogy emelhető a bérlet?

Vágóné: Folyamatosan bővítenének, természetesen az ület fejlődésével vállalná a magasabb bérleti díjat.

Dr. Schmidt József: Nem akarunk kiszállni, de már több százezer forintot veszítettünk. Ebből a házból már más nem lehet, de kiszolgáló épületnek alkalmas. Eddig nem volt semmi gondunk, a RÉV még működött. Az eddigi révésznek nem volt semmi követelése.

Vágóné: Dunafalva, a vagyon tulajdonosa nem volt megelégedve a tevékenységgel. Amit eddig csináltak, az nem üzemeltetése volt. A gépek műszaki állapota semmiféle előírásnak nem felel meg, közlekedtek velük, de semmi javítás, felújítás nem volt. Szeretnék megtartani a régi dolgozókat, nem az embereken múlott a műszaki állapot, hanem az üzemeltetőn.

Guzsván Lajosné: A látott képek megmutatják az épület állapotát. Fontos, hogy a közlekedés és a Duna partja rendben legyen, hogy az itt lakók, és az ide látogatók jól érezzék magukat. Ha ebben a Kft. partner, akkor az nagyon jó. Ha segítünk, akkor kapunk olyan előnyöket, hogy gondozottan működik tovább.

Faller János: Egy komoly meszelés valóban ráfér az épületre. Az önkormányzat azért vette vissza, hogy hasznosítsa. A bérbevevő rákölthet az épületre a tevékenységhez. Az önkormányzat azonban magára vállalhatja a felújítást.

Hegedűs György: Javasol 25.000 Ft bérleti díjat és az önkormányzat elvégzi a szükséges felújításokat, úgy mint bérlő-elhagyás után szükséges:

· máló vakolat leverése

· folyosón a hiányzó burkolat pótlása

· meszelés

· szükséges ajtó-zár javítás

· szennyvízgödör megkeresése

· az udvart a volt bérlő eltakarítja

· a felsoroltakat az önkormányzat június 30-ig elvégzi

· az első bérleti díj március 1-től esedékes

Hetényi Ádám: Döntsünk a névleges bérleti díjban. A Kft. ajánlata egyszerű és világos. Ráfordít, állagot óv és használ.

Draskovits Pál: Újítsa fel a Kft., amennyire szükségesnek látja. Fél év múlva térjünk vissza rá.
Szödényi István: Igenis azzal is támogatja az önkormányzat a működést, hogy bérbe adja a helyiséget.

Elmer István: Dunafalva polgármestere: A vagyon felosztása után két évig nem volt baj, de szakértői vizsgálat megállapította, hogy rossz, elhanyagolt a műszaki állapot. A dunafalvai vagyont ingyen átadta a Kft-nek és havonta 160.000 Ft támogatást nyújtanak. Nem várja, hogy ingyen adják, de ne 25 illetve 50.000 Ft-ért. Az átkelést muszáj fenntartani, ha kell egyedül is megoldják. Ha támogatni akarják, akkor ténylegesen támogassák.

Galambosi László: Eltérünk a tárgytól, ha csak a felújításra koncentrálunk. Érdekes lenne tudni, hogy mi a választópolgárok véleménye.

Ha nem: - nem volt képes a képviselő-testület megoldani

Ha igen: - ráköltöttek és megint kidobták a pénzt az ablakon

Döntsünk: - bérbe adjuk

· a bérleti díjat felújításra fordítja vagy befizeti

A vita lezárása után a képviselő-testület 8 szavazattal 3 ellenszavazattal az alábbi határozatot hozta:

14/1996. (III.13.) Kt. számú határozat
a RÉV-ház bérletéről

A képviselő-testület a Dunaszekcső, Rév u. 10. szám alatti ingatlanát bérbe adja a dunai révátkelés biztosításához a Duna-Rév Kft.-nek. A bérleti díj havi összege 1996. december 31-ig 25.000 Ft. 

Az önkormányzat a szükséges felújításokat – a korábbi bérlő kivonulása utáni felújításnak megfelelően – elvégezteti.

Határidő: szerződéskötésre azonnal


        felújításra: 1996. 16. 30.

Felelős: Hegedűs György polgármester

2. napirendi pont: Szökőcs Béla a „Dunaszekcsőért” emlékplakett tervezője – aki időközben megérkezett az ülésre – bemutatja a testület tagjainak a vázlatokat-terveket, melyeket elkészített. A képviselők kérése, hogy készítsen még egy fényképet a Duna közepéről a községről, úgy, hogy minden jellegzetesség rajta legyen, és annak alapján, különös hangsúlyt fektetve a Dunára újabb terveket készítsen a grafikus.

3. napirendi pont: Hegedűs György polgármester tájékoztatja a képviselőket, hogy a 10/1996. (II.21.) Kt. számú határozat értelmében a Vrana házaspár felvette a vissza nem térítendő támogatást, és a 8/1996.(II.21.) Kt. számú határozatnak megfelelően – a szerződés szerint – a RÉV-ház vételárának felét az eladónak kifizette.

Egyéb fontos esemény nem történt, kéri a jelentés tudomásul vételét.

A napirenddel kapcsolatban vita nem volt, a képviselők 11 szavazattal 0 ellenében az alábbi határozatot alkotta: 

15/1996. (III.13.) Kt. számú határozat
a Lejárt határidejű határozatokról

A képviselő-testület a lejárt határidejű határozatok végrehajtásáról szóló jelentést elfogadja.

4. napirendi pont: Pest Éva jegyző ismerteti a képviselő-testület tagjaival, hogy törvényességi észrevételezés érkezett, mely szerint az étkezési nyersanyagnormákat és a szemétszállítás díját csak rendeletben lehet megállapítani. Tehát két rendeletet kell alkotni, melynek tervezetét elkészítette, és meg kell tenni az evvel összefüggő szükséges intézkedéseket.

A testület vita nélkül 11 szavazattal 0 ellenében az alábbi rendeletet alkotta:

3/1996. (III.13.) számú önkormányzati rendelete az

étkezési nyersanyagköltségről, a fizetendő térítési díjakról

4/1996. (III.13.) számú önkormányzati rendelete a 

köztisztaságról

szóló önkormányzati rendelet módosításáról

5. napirendi pont: Hegedűs György polgármester elkészítette az 1996. évi üléstervet, mely át is adott a képviselőknek.
Guzsván Lajosné: Javasolja, hogy az augusztus 7-ére tervezett napirendet cseréljék fel az október 16-ára tervezettel.

A képviselő-testület – a fenti javaslattal egyetértve – 11 szavazattal 0 ellenében meghozta az alábbi döntést:

16/1996. (III.13.) Kt. számú határozat
az üléstervről

A képviselő-testület az 1996. évre készített üléstervet elfogadja.

6. napirendi pont: Hegedűs György polgármester tájékoztatja a képviselő-testület tagjait, hogy szakértővel kiválasztották az emlékfa helyét és fajtáját. A fa piramistölgy lesz, melyet megrendelt és le is szállított Faludi József.

A honfoglalás évfordulójára elültetendő fa helyének javasolja a Templomkert délnyugati sarkát. 

A megemlékezést tábla fogja jelezni, melyet úgyszintén megrendelt.

A képviselő-testület tagjai az elhangzottakkal egyetértettek.

Más egyéb az ülésen nem hangzott el, a polgármester az ülést berekesztette.

Kmf.


Hegedűs György 
Pest Éva 


Polgármester 
jegyző 

DUNASZEKCSŐ KÖZSÉGI ÖNKORMÁNYZAT

BEADVÁNY

Tisztelt polgármester Úr! Tisztelt képviselő-testület!

A beadvány célja, a DUNA-RÉV KFT: bemutatkozása, terveinek ismertetése, valamint kérés az önkormányzat felé az együttműködésre.

A társaság cégneve: „DUNA-RÉV” Kereskedelmi és Szolgáltató Korlátolt Felelősségű Társaság

A társaság rövidített neve: „DUNA-RÉV” Kft.

Alakulása: 1996. január 16.

Tényleges tevékenységének kezdete: 1996. február 06.

A társaság törzstőkéjének megoszlása: - Vágó Gábor 50%


                                 

    - Dunafalva Önkormányzat 40%






    - Kiss Ferenc 10%

A társaság tevékenységi köre között 19 tevékenység szerepel.

A tevékenységek közül néhány: 


- élelmiszer jellegű vegyes kiskereskedelem


- belvízi személyszállítás


- belvízi teherszállítás


- kikötők üzemeltetése


- garázsszolgáltatás, parkolás, járműőrzés


- Vízi szállítóeszközök kölcsönzése


- személyi használatú és háztartási cikkek kölcsönzése

A társaság fő tevékenysége: Révközlekedés

A „DUNA-RÉV” Kft. elsősorban ezzel a céllal alakult és kíván foglalkozni.

A „DUNA-RÉV” Kft.: elsődleges célja tehát: a révközlekedés biztosítása Dunaszekcső-Dunafalva között.
Az ehhez szükséges eszközöket (kishajók, komp) Dunafalva adja ingyenes használatba a Kft-nek. Itt kell kitérni arra, hogy a révközlekedést Dunafalva önkormányzata másként is támogatja, s ezzel egyben szociálisan támogatja saját lakosságát is. 

Ennek módja, hogy havi bérletet vásárol tanulók és nyugdíjasok részére, melyre az állam fogyasztói árkiegészítést ad az üzemeltetőnek. A támogatás előzménye, hogy az előző üzemeltető Mohács Révhajózástól kapott havonta támogatást.

A két falu közti révközlekedés léte, működése Dunaszekcsőnek és Dunafalvának egyaránt érdeke. Ezt a zavartalan közlekedést szeretné biztosítani a „DUNA-RÉV’” Kft. Nem titok, hogy a kishajók és a komp igen rossz állapotban van. Ezek műszaki felújítása, biztonságossá tétele folyamatosan történik, lehetőleg elkerülve az esetleges leállást.

A tervek közt szerepel:

1.) Egy állami pályázat elnyerése, mely lehetőséget adna a hajók környezetkímélő motorcseréjéhez, illetve a régi modern komphoz (önjáró) hasonló beszerzéséhez.

2.) Nagyon fontosnak tartja a Kft. a kikötő környezetének folyamatos rendben és tisztán tartását, mely hozzájárulna az egész falu képének javításához.

3.) Cél, a révátkelő forgalmának növelése. Az elpártolt utazók visszaszerzése, melynek egyik oka az eddigi nemtörődés volt. 

Megjegyzendő: Dunafalvának Baranyától történő elválása nem csökkenti a két falu közötti forgalmat. A családi, baráti kapcsolatok, a termőföldek magánkézbe adása, a jobb tovább utazási feltételek mind-mind összekötik a két falut.

Remélhetőleg a forgalomra még növelő hatású is lesz a Dunafalván létesült camping. Számítunk a végre rendeződni látszó viszonyok miatt megnövekvő Horvát-Szerb átmenő forgalomra.

Dunafalva igen nagy területen fekszik, van igény a még viszonylag háborítatlan környezet iránt. Vesznek parasztházat, építenek nyaralót.

4.) Az egyre javuló révközlekedés, valamint a Kft. tevékenységeinek bővülése, mely egyben növelné Dunaszekcső turistaforgalmát is, kedvező lenne a falu szempontjából, pezsgést hozna annak életébe.
5.) A Kft. vállalja az általános iskola csoportjainak ingyenes utaztatását az egyes kirándulások alkalmával.

6.) A Kft. tevékenységeinek bővülése munkahelyek teremtésével is járna, mely enyhítené a jelenlegi munkanélküliséget.

A tervek egyes pontjainak megvalósításához szükséges házingatlant, a Kft. az eddigi révházat kívánja bérbe venni.

Ehhez kéri a Kft. a Polgármester úr és a képviselő-testület együttműködését valamint támogatását.

A ház jelenleg kívül-belül elhanyagolt állapotban van. A Kft. kéri a tisztelt képviselőket, mielőtt bármilyen értelemben döntést hoznának, tekintsék meg magát az épületet.

A Kft. vállalná, hogy a belső javító-felújító munkákat folyamatosan elvégzi, ha a bérleti díjat az Önkormányzat elengedné a felmerült költségek fejében. A tényleges felújításokat az Önkormányzat mindenkor ellenőrizhetné.

A Kft. természetesen nyitott minden olyan megbeszélésre, tárgyalásra, amely mindkét fél érdekeit szolgálja.






Tisztelettel: 









Vágóné Szemelácz Mária










Ügyvezető

Dunaszekcső, 1996. 02. 19. 

A Dunaszekcső Községi Önkormányzat képviselő-testülete

1996. évi ülésterve

Időpont





fő napirendi pont

1996. március 27.
az 1996. évi költségvetési rendelet elfogadása

1996. április 10.
az 1995. évi gazdálkodás értékelése (zárszámadás)

1996. május 8.
az önkormányzat tulajdonában lévő vagyon hasznosítása

1996. június 5.
a közoktatási törvény módosításaiból eredő feladatok


meghatározása

1996. augusztus 7.
a Millecentenárium eseményeinek értékelése

1996. szeptember 11.
az óvoda tevékenységének értékelése, a várható létszám


alakulása a következő években

1996. október 16.
a környezetvédelem és a köztisztaság helyzetének 


értékelése

1996. november 27. 
az 1997. évi költségvetés koncepciója


a sportegyesület és az iskolai diáksportkör munkájáról


tájékoztató

DUNASZEKCSŐ KÖZSÉGI ÖNKORMÁNYZAT KÉPVISELŐ-TESTÜLETÉNEK

3/1996. (III.13.) számú önkormányzati rendelete az

étkezési nyersanyagköltségről, a fizetendő térítési díjakról

A képviselő-testület a 24/1991. (II.9) Kormányrendeletben biztosított jogkörében az alábbi rendeletet alkotja:

1.§.

A képviselő-testület az étkezési nyersanyagköltségeket, a fizetendő térítési díjakat a rendelet 1. számú mellékletében állapítja meg.

2.§.

Ez az önkormányzati rendelet a kihirdetése napján lép hatályba.

Dunaszekcső, 1996. március 31.


Hegedűs György
Pest Éva


Polgármester
jegyző 

Ez az önkormányzati rendelet Dunaszekcső községben kihirdetésre került.

Dunaszekcső, 1996. március 28.



Pest Éva 



Jegyző 

A 3/1996.(III.13.) számú önkormányzati rendelet 1. számú melléklete

A nyersanyagköltségekről, fizetendő térítési díjakról

- óvodás gyermek

75 Ft

- napközis gyermek
106 Ft

- menzás napközis gyermek
75 Ft

- idősek klubja

75 Ft

- felnőtt kötelezően étkezők

         (nyersanyagköltség 63%-a) 106x0,63
67 Ft

- vendégétkező

    (nyersanyagköltség 160%-a) 91x1,60
170 Ft

- vendégétkező kis adag                  75x1,60
120 Ft

Dunaszekcső, 1996. március 13.

DUNASZEKCSŐ KÖZSÉGI ÖNKORMÁNYZAT KÉPVISELŐ-TESTÜLETÉNEK

4/1996. (III.13.) számú önkormányzati rendelete a 

köztisztaságról

szóló önkormányzati rendelet módosításáról

A képviselő-testület a szemétszállítási díj mértékét és alkalmazását a köztisztaságról szóló rendeletben állapítja meg.
1.§.

A köztisztaságról szóló 3/1991.(VI.19.) számú önkormányzati rendelet 3.§. /7/ bekezdése az alábbiak szerint módosul, illetve egészül ki.

/7/ A szemétszállítási díj mértékét a rendelet 1. számú melléklete szerint kell alkalmazni.

A megállapított szemétszállítási díj az ingatlan használóját terheli, és azt két részletben az év március 15-ig és szeptember 15-ig kell az önkormányzat számlájára befizetni.

A hátralékok behajtására az adóbehajtásra vonatkozó szabályok szerint történik.

2.§.

Ez az önkormányzati rendelet a kihirdetése napján lép hatályba.

Dunaszekcső, 1996. március 13.


Hegedűs György
Pest Éva 


Polgármester
jegyző 

Ez az önkormányzati rendelet Dunaszekcső községben kihirdetésre került.

Dunaszekcső, 1996. március 28.



Pest Éva 



Jegyző 

1. sz. melléklet a szemétszállítási díj mértékéről

A fizetendő szemétszállítási díj alapja a lakószobák száma.

1 lakószoba 235 Ft/félév

Ettől eltérő a számítás, ha a lakószobák száma több, mint a személyek száma. Ebben az esetben a személyek száma a mérvadó.

1 személy 235 Ft/félév

Dunaszekcső, 1996. március 13.

